Banen er kridtet op i Kolonihaven Jørgen Berthelsens minde. De gamle beboere vil have nærvær med banko og bajere og sirligt klippede græsplæner, mens de unge vil finde roen på egen hånd i fritvoksende haver. Generationskløften er enorm, og lige så irriterende den er for de 172 medlemmer af kolonihaveforeningen på Overvejen i Aalborg Øst, lige så underholdende er den tilsyneladende for danskerne. Hit-serien har fra første afsnit fanget seerne i hobetal. Her zappede 500.000 ind for at følge balladen – til sammenligning så ’kun’ 312.000 med, da Danmark fejrede Jonas Vingegaards Tour de France-sejr, og 384.000 så det nye underholdningsprogram ”Forræder”. Det viser seertal fra bureauet Nielsen. Og det er der en helt særlig grund til, mener en af Danmarks mest erfarne tv-folk med over 25 år i branchen. - Den rammer flere forskellige målgrupper, og det er sjældent, tv gør dét for tiden. Den indbyggede generationskløft viser, hvordan unge og ældre ser forskelligt på dét at have kolonihave, og den konflikt er sjov at se. - Alene titlen lægger op til ”ballade”, og det vil man gerne se udfolde sig. Vi kan godt lide at se karaktererne konfrontere hinanden, siger tv-analytiker Keld Reinicke. Han har tidligere været programchef på TV2 og udvikler i dag strategier for flere af de største danske og skandinaviske medievirksomheder. Årets dokumentar Serien tager udgangspunkt i de mange konflikter, der hele tiden opstår mellem den ældre generation med blandt andre 68-årige Susanne Sørensen og så den yngre som blandt andre Anamariia Joulie Fragtrup, som forsøger at samle gruppen med kinesisk åndedrætstræning. - Serien er beviset på, at public service og dokumentarer sagtens kan være underholdende, hvis det er en god nok fortælling. Det er sjældent, man får en fortælling fra dén genre, hvor karaktererne er så velfunderet som her. - Nogle af dem får ligefrem deres eget liv på internettet, hvor man bruger små soundbites med dem andre steder. Karaktererne kan gå hen og blive større end serien, siger Keld Reinicke. Euromans anmelder har allerede været ude og skamrose den aalborgensiske kolonihave-ballade. Han mener, at serien bejler til at vinde årets dokumentar. - Kolonihaven er blevet et mikrokosmos på den danske generationskløft. Og det er drøngodt tv, skriver Simon Kirkegård, der betegner serien som en ”knaldperle”. Nordjyder med unikke personligheder Alene én artikel om den hårdt prøvede kolonihave i Aalborg har fået op mod 900 Facebook-kommentarer. Så seriens skabere rammer i dén grad en nerve i tiden. Og her spiller geografien en rolle. TV-ekspert Keld Reinicke mener sagtens, historien om en kolonihaveforening i frit fald kunne fortælles fra andre dele af Danmark. Men den nordjyske lune tilfører serien ekstra ”smag”. - Karaktererne i Nordjylland er rimeligt specielle, for her er der bevaret noget af det gamle Danmark på en ekstrem måde. Her er man ligeglad med københavnerne og gør tingene på sin egen måde. Hovedpersonerne repræsenterer os alle, men de er mere ekstreme, fordi de er ligeglade med alt omkring sig, siger Keld Reinicke. Hausgaard sælger ikke mere Den nordjyske kæledække Niels Hausgaard er hyret ind som speaker i dokumentaren. Hans lune stemme snor sig sirligt om de glødende gloser, der binder karakterernes verdener sammen. Alligevel er den populære troubadur ikke med til at højne seriens popularitet nævneværdigt, mener Keld Reinicke. - Det er bestemt ikke negativt, at Niels Hausgaard er med, men omvendt hjælper det heller ikke serien. End ikke verdens bedste speaker kan trække en serie op, hvis den er dårlig. Hvis det var sådan, ville man kunne lave mange flere hitserier, siger Keld Reinicke, der kalder skaberne bag ”virkelig dygtige”. Minder om Årgang 0 Mens nogle seere sammenligner ”Balladen om kolonihaven” med serier som Paradise Hotel (bare uden sex!), så er Keld Reinicke langt fra enig. - Det er en reportageserie, ikke et realityshow. I reality castes deltagerne ud fra, at de er smukke eller irriterende, men her har de medvirkende valgt at være et sted selv, og så kobler man tv på bagefter. Ægtheden er omdrejningspunktet for serien, så jeg vil snarere mene, at serien minder om ”Årgang 0”, siger han. Ingen reklame for Nordjylland Midt i alle uenighederne om hækkens højde, antallet af brædder på husets front, graden af vildnis i haven og så videre, så er fortællingen om den lille kolonihave i det østlige Aalborg med 172 matrikler samtidig en skæbnefortælling om Danmark og langt vigtigere konflikter. - Serien er jo et billede på de to forskellige generationer og dermed også holdninger i Danmark. Skal man skære ned på kød eller ej? Skal man kun køre elbil og forbyde andre biler at køre ind i byen? Spørgsmål, som er lette at svare ja til, hvis man tilhører en bestemt generation, siger Keld Reinicke. Om serien så også er god reklame for Nordjylland, er en anden sag. - Jeg tror ikke, det nordjyske turistråd ville vælge sådan en serie til at markedsføre sig. Og man kommer nok heller ikke til at se boligpriserne gå op, siger Keld Reinicke muntert. ’"Balladen om kolonihaven’" står af fire afsnit. Den havde premiere på TV2 tirsdag 25. juli, og sidste afsnit sendes 15. august. Alle afsnit kan allerede nu ses på TV2 Play.
TV2-serien om konflikterne i en kolonihave i det østlige Aalborg har slået seerrekorder. Den rammer bredt og har en særlig nordjysk lune, mener en ekspert i tv-indhold.